**У П У Т С Т В О**

**о јединственим стандардима за изборни материјал[[1]](#footnote-1)**

(пречишћен текст)

**I. УВОДНЕ ОДРЕДБЕ**

**Предмет упутства**

**Члан 1.**

Овим упутством прописују се јединствени стандарди за израду изборног материјала, као и радње које су у вези са израдом и припремом изборног материјала за спровођење избора за народне посланике Народне скупштине, односно избора за председника Републике.

**II. ШТАМПАНИ ИЗБОРНИ МАТЕРИЈАЛ**

**Штампање изборног материјала**

**Члан 2.**

(1) Гласачки листићи и остали изборни материјал за спровођење избора штампају се у штампарији Јавног предузећа „Службени гласник“.

(2) Гласачки листићи за изборе штампају се на папиру заштићеном воденим жигом.

**Гласачки листић за избор народних посланика**

**Члан 3.**

Гласачки листић за избор народних посланика садржи:

1) назив избора и датум гласања;

2) редни број који се ставља испред назива изборне листе;

3) називе изборних листа према редоследу утврђеном на збирној изборној листи са именом и презименом првог кандидата са изборне листе;

4) напомену да се гласа само за једну изборну листу и то тако што се заокружи редни број испред назива те листе;

5) напомену да је гласање тајно, да се обавља иза паравана за гласање и да након што попуни гласачки листић, бирач треба да га пресавије тако да се не види како је попуњен и да га тако пресавијеног убаци у гласачку кутију;

6) отисак печата Републичке изборне комисије.

**Гласачки листић за избор председника Републике**

**Члан 4.**

Гласачки листић за избор председника Републике садржи:

1) назив избора и датум гласања;

2) редни број који се ставља испред имена и презимена кандидата;

3) име и презиме кандидата и назив предлагача кандидата;

4) напомену да се гласа само за једног кандидата и то тако што се заокружи редни број испред његовог имена и презимена;

5) напомену да је гласање тајно, да се обавља иза паравана за гласање и да након што попуни гласачки листић, бирач треба да га пресавије тако да се не види како је попуњен и да га тако пресавијеног убаци у гласачку кутију;

6) отисак печата Републичке изборне комисије.

**Контролни лист за проверу исправности гласачке кутије**

**Члан 5.**

Контролни лист за проверу исправности гласачке кутије садржи:

1) назив избора;

2) датум гласања;

3) број бирачког места;

4) назив општине/града/завода за извршење кривичних санкција/стране државе;

5) име и презиме бирача који је први дошао на бирачко место и редни број под којим је уписан у извод из бирачког списка;

6) место, датум и време попуњавања контролног листа;

7) име, презиме и потпис првог бирача и имена, презимена и потписе присутних чланова односно заменика чланова бирачког одбора.

**Боја гласачких листића и контролног листа за проверу исправности гласачке кутије**

**Члан 6.**

(1) Републичка изборна комисија (у даљем тексту: Комисија) доноси одлуку којом утврђује боју гласачког листића и боју контролног листа за проверу исправности гласачке кутије и објављује је у „Службеном гласнику Републике Србијеˮ.

(2) Гласачки листић и контролни лист за проверу исправности гласачке кутије не могу бити исте боје.

**Облик и изглед гласачког листића**

**Члан 7.**

(1) Комисија одлуком утврђује облик и изглед гласачког листића, а саставни део те одлуке је и узорак гласачког листића.

(2) Одлуком из става 1. овог члана утврђује се формат папира на којем ће се израђивати гласачки листићи.

(3) Ако су испуњени законски услови да се гласачки листић штампа и на језицима и писмима националних мањина, одлуком из става 1. овог члана утврђују се све језичке варијанте са којима ће се штампати гласачки листићи као и формат папира на којем ће се израђивати гласачки листићи са више језичких варијанти.

**Број гласачких листића**

**Члан 8.**

(1) Број гласачких листића који се штампају за изборе мора да буде једнак броју бирача који су уписани у бирачки списак.

(2) У року од 24 часа од доношења одлуке о објављивању укупног броја бирача Комисија одлуком, која се објављује у „Службеном гласнику Републике Србије“, утврђује број гласачких листића који се штампа.

**Збирна изборна листа кандидата за народне посланике**

**Члан 9.**

Збирна изборна листа кандидата за народне посланике садржи све изборне листе са личним именима свих кандидата за народне посланике и подацима о години њиховог рођења, занимању и месту пребивалишта.

**Листа кандидата за избор председника Републике**

**Члан 10.**

Листа кандидата за избор председника Републике садржи за сваког кандидата:

1) име и презиме;

2) годину рођења;

3) занимање;

4) назив предлагача.

**Записник о раду бирачког одбора**

**Члан 11.**

(1) Записник о раду бирачког одбора садржи:

1) назив избора;

2) број бирача који су уписани у извод из бирачког списка;

3) број бирача који су изашли на изборе;

4) број гласачких листића који се налазе у гласачкој кутији;

5) број неважећих гласачких листића;

6) број важећих гласачких листића;

7) број гласова који је добила свака изборна листа, односно кандидат за председника.

(2) Записник о раду бирачког одбора садржи и друге чињенице значајне за ток и утврђивање резултата гласања на бирачком месту, укључујући податке о времену када је отворено и затворено бирачко место, о провери исправности гласачке кутије и попуњавању и потписивању контролног листа, о провери да ли је гласачка кутија све време била исправна и запечаћена и да ли је пронађен контролни лист, о евентуалном прекиду гласања и нарушавању реда на бирачком месту, примедбе чланова бирачког одбора, као и име презиме и потпис чланова односно заменика чланова бирачког одбора.

(3) Комисија посебним актом за сваке изборе прописује образац записника о раду бирачког одбора.

**Записник о посматрачима рада бирачког одбора**

**Члан 12.**

(1) Записник о посматрачима рада бирачког одбора садржи:

1) назив избора;

2) датум гласања;

3) број бирачког места и назив општине/града;

4) назив домаћег или страног посматрача;

5) име и презиме представника посматрача рада бирачког одбора;

6) примедбе на поступак спровођења гласања на бирачком месту;

7) податак о времену када је представник посматрача дошао на бирачко место, односно када је напустио бирачко место;

8) име, презиме и потпис представника посматрача;

9) име, презиме и потпис председника, односно заменика председника бирачког одбора.

(2) Комисија посебним актом за сваке изборе прописује образац записника о посматрачима рада бирачког одбора.

**Потврда о изборном праву за гласање ван бирачког места**

**Члан 13.**

Потврда о изборном праву за гласање ван бирачког места садржи:

1) назив избора;

2) име и презиме бирача;

3) јединствени матични број грађана бирача;

4) место и адресу пребивалишта бирача;

5) редни број под којим је бирач уписан у извод из бирачког списка;

6) датум гласања;

7) број бирачког места и назив општине/града;

8) место и датум попуњавања потврде о изборном праву за гласање ван бирачког места;

9) име, презиме и потпис бирача;

10) име, презиме и потпис председника бирачког одбора;

11) напомену да потврду попуњава бирачки одбор и потписује председник бирачког одбора пре одласка повереника бирачког одбора код бирача који гласа ван бирачког места, да бирач обавезно потписује потврду, коју повереници бирачког одбора враћају бирачком одбору, те да ако потврда није потписана од стране бирача, сматраће се да бирач није гласао.

**Употреба језика и писама**

**Члан 14.**

(1) Текст гласачког листића за избор народних посланика и председника Републике, збирне изборне листе кандидата за народне посланике, листe кандидата за избор председника Републике и записника о раду бирачког одбора, штампа се на српском језику, ћириличким писмом.

(2) У општини и граду у којoj је на дан расписивања избора у службеној употреби језик националне мањине, текст гласачког листића штампа се на српском језику, ћириличким писмом, а испод тог текста штампа се текст на језику и писму националне мањине истим обликом и величином слова.

(3) Ако је у општини, односно граду на дан расписивања избора у службеној употреби више језика националних мањина, текст на језицима националних мањина исписује се после текста на српском језику по азбучном реду назива језика националне мањине.

(4) У општини и граду у којима је на дан расписивања избора у службеној употреби језик националне мањине, поред збирне изборне листе кандидата за народне посланике, односно листe кандидата за избор председника Републике која се штампа на српском језику ћириличким писмом, израђује се и збирна изборна листа кандидата за народне посланике, односно листа кандидата за избор председника Републике на језику и писму националне мањине истим обликом и величином слова.

(5) У општини и граду у којoj је на дан расписивања избора у службеној употреби језик националне мањине, поред обрасца записника о раду бирачког одбора који се штампа на српском језику ћириличким писмом, израђује се и образац записника на језику и писму националне мањине, истим обликом и величином слова.

**III. ОСТАЛИ ИЗБОРНИ МАТЕРИЈАЛ**

**Гласачка кутија**

**Члан 15.**

(1) Гласачка кутија има облик квадра, следећих димензија: ширина 50 cm, дужина 35 cm, висина 60 cm, са могућим одступањем до 2 cm.

(2) Гласачка кутија се израђује од провидног ливеног клирита, дебљине 0,3 cm.

(3) Гласачка кутија се састоји из два дела, односно тела гласачке кутије и покретног поклопца. Бочне стране тела гласачке кутије су савијене од једног комада клирита који се лепи за дно кутије. Поклопац гласачке кутије се израђује од једног комада клирита, са бочним страницама висине 4,5 cm.

(4) По дужини поклопца, на средњем делу, налази се отвор дужине 20 cm и ширине 1,2 cm, који служи за убацивање гласачких листића.

(5) На ужим бочним странама поклопца налазе се по један отвор кружног облика, пречника 0,5-1 cm.

(6) На ужим бочним странама тела гласачке кутије налазе се по један отвор кружног облика, пречника 0,5-1 cm, који се поклапају са отворима на поклопцу, као и још по један исти отвор кружног облика у истој равни и на око 3 до 5 cm испод горњег отвора.

(7) Кроз отворе из ст. 5. и 6. овог члана провлачи се јемственик који се везује и печати од стране бирачког одбора за тело гласачке кутије.

(8) Скица гласачке кутије је саставни део овог упутства.

**Паравани за обезбеђивање тајности гласања**

**Члан 16.**

(1) Паравани за обезбеђивање тајности гласања на бирачким местима се израђују од трослојног картона са предњом белом страном, димензија 160 х 80 cm, са три преклопа (50cm-60cm-50cm).

(2) Скица паравана за обезбеђивање тајности гласања је саставни део овог упутства.

**Спреј за обележавање прста бирача**

**Члан 17.**

(1) Обележавање прста бирача, као знак да је бирач гласао врши се спрејом од специјалног нерастворљивог УВ мастила, видљивог под посебном светлошћу УВ лампе.

(2) Трајање ознаке из става 1. овог члана је минимум 24 часа.

**IV. ИСТОВРЕМЕНО СПРОВОЂЕЊЕ ИЗБОРА**

**Члан 18.**

Ако се истовремено одржавају избори за народне посланике и избори за председника Републике, односно избори за одборнике скупштине јединице локалне самоуправе гласачки листићи не могу бити исте боје, као ни контролни листови за проверу исправности гласачке кутије.

**V. ЗАВРШНА ОДРЕДБА**

**Објављивање и ступање на снагу упутства**

**Члан 19.**

(1) Ово упутство се објављује у „Службеном гласнику Републике Србије“ и на веб-презентацији Републичке изборне комисије.

(2) Ово упутство ступа на снагу наредног дана од дана објављивања у „Службеном гласнику Републике Србије“.

1. „Службени гласник РС“, број 91/23. [↑](#footnote-ref-1)